b'\n_START_ARTICLE_\nAbraham van Beyeren\n_START_PARAGRAPH_\nAbrahamas van Bejerenas (ol. Abraham van Beyeren, Abraham van Beijeren, 1620 ar 1621\xc2\xa0m., Haga\xc2\xa0\xe2\x80\x93 1690\xc2\xa0m.)\xc2\xa0\xe2\x80\x93 XVII a. Nyderland\xc5\xb3 tapytojas, geriausiai \xc5\xbeinomas d\xc4\x97l natiurmort\xc5\xb3, kuriuose vaizduodavo \xc5\xbeuvis.\n_START_SECTION_\nBiografija\n_START_PARAGRAPH_\nAbrahamas van Bejerenas gim\xc4\x97 apie 1620\xe2\x80\x931621\xc2\xa0m. Hagoje. Jis daugiausiai tap\xc4\x97 j\xc5\xabrinius peiza\xc5\xbeus ir natiurmortus su g\xc4\x97li\xc5\xb3, pusry\xc4\x8di\xc5\xb3, \xc5\xbeuv\xc5\xb3 vaizdais. 1640\xc2\xa0m. Hagoje jis \xc4\xafgijo meistro status\xc4\x85. Per vedybas jis susigiminiavo su \xc5\xbeuv\xc5\xb3 tapytoju Pieter de Putter (apie 1595\xe2\x80\x931659). 1657\xc2\xa0m. Van Bejerenas gyveno Delfte iki 1661\xc2\xa0m. Po to 1663\xe2\x80\x931669\xc2\xa0m. laikotarpyje v\xc4\x97l k\xc5\xabr\xc4\x97 Hagoje. Po to dokumentuotas Amsterdame, Alkmare, Gaudoje. Mir\xc4\x97 1690\xc2\xa0m. Overschie kaime prie Roterdamo (dabar Roterdamo priemiestis)._NEWLINE_Pirmieji Van Bejereno j\xc5\xabriniai peiza\xc5\xbeai datuojami nuo 1640-\xc5\xb3j\xc5\xb3 prad\xc5\xbeios. \xc5\xa0iuos jo k\xc5\xabrinius \xc4\xaftakojo Janas van Gojenas, kuris nuo 1631\xc2\xa0m. gyveno Hagoje. Abrahamas van Bejerenas laikomas nepralenktu \xc5\xbeuv\xc5\xb3 vaizduotoju XVII a. oland\xc5\xb3 tapyboje. Jo natiurmortai da\xc5\xbeniausiai vaizduoja \xc5\xbeuvis ant stalo su langu, pro kur\xc4\xaf matoma j\xc5\xabra. Da\xc5\xbenai paveiksluose vaizduojama \xc5\xbevejybos \xc4\xafranga. 1650\xe2\x80\x931670\xc2\xa0m. Van Bejerenas yra nutap\xc4\x99s didesnio formato puotos stal\xc5\xb3 natiurmort\xc5\xb3 su vaisiais, indais, moliusk\xc5\xb3 kiautais. Da\xc5\xbenai \xc5\xa1iuose paveiksluose \xc4\xaftrauktas laikrod\xc5\xbeio atvaizdas, kaip priminimas apie gyvenimo d\xc5\xbeiaugsm\xc5\xb3 trumpalaiki\xc5\xa1kum\xc4\x85 (vanitas tema).'